CELEX: 32019R0463
Language: ro
Date: 2019-01-30 00:00:00
Title: Regulamentul delegat (UE) 2019/463 al Comisiei din 30 ianuarie 2019 de modificare a Regulamentului (UE) 2015/2365 al Parlamentului European și al Consiliului în ceea ce privește lista entităților exceptate (Text cu relevanță pentru SEE.)

22.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 80/16
               
            
         REGULAMENTUL DELEGAT (UE) 2019/463 AL COMISIEI
         din 30 ianuarie 2019
         de modificare a Regulamentului (UE) 2015/2365 al Parlamentului European și al Consiliului în ceea ce privește lista entităților exceptate
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării (1), în special articolul 2 alineatul (4),
         întrucât:
         
                     (1)
                  
                  
                     La 29 martie 2017, Regatul Unit a prezentat notificarea intenției sale de a se retrage din Uniune în temeiul articolului 50 din Tratatul privind Uniunea Europeană. Tratatele nu se vor mai aplica Regatului Unit de la data intrării în vigoare a unui acord de retragere sau, în lipsa încheierii unui acord, la doi ani după respectiva notificare, cu excepția cazului în care Consiliul European, în acord cu Regatul Unit, decide în unanimitate să extindă această perioadă.
                  
               
                     (2)
                  
                  
                     Acordul de retragere, astfel cum a fost convenit între negociatori, conține prevederi pentru aplicarea dispozițiilor legislației Uniunii în Regatul Unit și pe teritoriul acestuia după data de la care tratatele încetează să se mai aplice Regatului Unit. În cazul în care acordul respectiv intră în vigoare, Regulamentul (UE) 2015/2365, inclusiv exceptarea prevăzută la articolul 2 alineatul (2) litera (a) din regulamentul respectiv, se va aplica Regatului Unit și pe teritoriul acestuia pe durata perioadei de tranziție în conformitate cu respectivul acord și va înceta să se aplice la sfârșitul perioadei respective.
                  
               
                     (3)
                  
                  
                     În absența unor dispoziții speciale, retragerea Regatului Unit din Uniune ar avea ca efect faptul că exceptarea de care beneficiază membrii Sistemului European al Băncilor Centrale (SEBC), alte organisme ale statelor membre cu funcții similare și alte organisme publice ale Uniunii însărcinate cu administrarea datoriei publice sau care intervin în această administrare, astfel cum este prevăzută la articolul 2 alineatul (2) litera (a) din Regulamentul (UE) 2015/2365, nu se va mai aplica băncii centrale a Regatului Unit și altor organisme cu funcții similare și altor organisme publice din Regatul Unit însărcinate cu administrarea datoriei publice sau care intervin în administrarea acesteia.
                  
               
                     (4)
                  
                  
                     Comisia a efectuat o evaluare a regimului internațional al băncilor centrale și organismelor publice însărcinate cu administrarea datoriei publice sau care intervin în administrarea acesteia care se va aplica în temeiul legislației aplicabile în Regatul Unit în ceea ce privește operațiunile de finanțare prin instrumente financiare după retragerea Regatului Unit din Uniune și a prezentat concluziile la care a ajuns Parlamentului European și Consiliului.
                  
               
                     (5)
                  
                  
                     Comisia a concluzionat în evaluarea sa că banca centrală a Regatului Unit și organismele publice din Regatul Unit însărcinate cu administrarea datoriei publice sau care intervin în administrarea acesteia ar trebui să beneficieze de o exceptare de la obligația de raportare prevăzută la articolul 4 și de la cerințele privind transparența reutilizării prevăzute la articolul 15 din Regulamentul (UE) 2015/2365.
                  
               
                     (6)
                  
                  
                     Autoritățile Regatului Unit au oferit asigurări în ceea ce privește statutul, drepturile și obligațiile membrilor SEBC, inclusiv în ceea ce privește intenția lor de a acorda membrilor SEBC, altor organisme ale statelor membre cu funcții similare și altor organisme publice ale Uniunii însărcinate cu administrarea datoriei publice sau care intervin în această administrare o exceptare comparabilă cu cea prevăzută la articolul 2 alineatul (2) din Regulamentul (UE) 2015/2365.
                  
               
                     (7)
                  
                  
                     În consecință, banca centrală a Regatului Unit și alte organisme cu funcții similare și alte organisme publice din Regatul Unit însărcinate cu administrarea datoriei publice sau care intervin în această administrare ar trebui să fie incluse în lista entităților exceptate din Regulamentul (UE) 2015/2365.
                  
               
                     (8)
                  
                  
                     Prin urmare, Regulamentul (UE) 2015/2365 ar trebui modificat în consecință.
                  
               
                     (9)
                  
                  
                     Comisia continuă să monitorizeze cu regularitate regimul aplicat băncilor centrale și entităților publice exceptate de la obligația de raportare și de la cerințele privind transparența reutilizării care sunt incluse în lista de la articolul 2 alineatul (2) din Regulamentul (UE) 2015/2365. Lista menționată anterior poate fi actualizată în funcție de evoluția reglementărilor din țările terțe respective și de noile surse relevante de informații. Reevaluarea ar putea determina eliminarea anumitor țări terțe din lista entităților exceptate.
                  
               
                     (10)
                  
                  
                     Prezentul regulament ar trebui să intre în vigoare de urgență și ar trebui să se aplice începând cu ziua următoare celei în care Regulamentul (UE) 2015/2365 încetează să se aplice Regatului Unit și pe teritoriul acestuia,
                  
               ADOPTĂ PREZENTUL REGULAMENT:
         
            Articolul 1
            La articolul 2 alineatul (2) din Regulamentul (UE) 2015/2365 se adaugă următoarea literă (c):
            
               
                           „(c)
                        
                        
                           banca centrală și alte organisme cu funcții similare și alte organisme publice însărcinate cu administrarea datoriei publice sau care intervin în această administrare din Regatul Unit al Marii Britanii și Irlandei de Nord.”
                        
                     
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Acesta se aplică începând cu ziua următoare celei în care Regulamentul (UE) 2015/2365 încetează să se aplice Regatului Unit și pe teritoriul acestuia.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 ianuarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 337, 23.12.2015, p. 1.